**«ЖИТС – ХХІ ғасыр дерті»**

**Медициналық факультет**

**Эпидемиология және гигиена кафедрасы**

*Таусылмақ дәм. Бітпек өмір - өзенім.*

*Менің - дағы жетті кетер кезеңім.*

*Оны көптен тарқамаған қайғы мен*

*Жүрегімнің мұң көзінен сеземін.*

*«Өлермін» - деп күңіренем, күйзелем,*

*Мені есірткі найзасымен түйреген.*

*Өз әлімше арман - көлде жүзе алмай,*

*Қанатымнан жараланған күйде мен.*

*Бұл тірлікте не тындырдым, не көрдім,*

*Құрбанымын ЖИТС деген кеселдің.*

*Ақтамай - ақ кетіп барам арманын,*

*«Жалғыз бала» деп өсірген әкемнің.*

*Кім кінәлі, аялаған анам ба?*

*Бар қажетті даярлаған қоғам ба?*

*Тек қана өзім кінәлімін сол үшін*

*Улы дерттің құрбаны мен болам да.*

*Жас жеткіншек!*

*Өздеріңе өлер кезде айтып кету борышым,*

*Ауырсаңдар бұл кеселмен,*

*Дәрігер де бере алмайды қол ұшын.*

*Құтқаратын күш жоқ, онда әлсіз тірі өліксің,*

*Жат әдетке жоламаңдар сол үшін!.... (науқас адамның монологынан үзінді)*

Елбасымыз Н. Ә. Назарбаев өздеріңізге белгілі еліміздің дамуының ұзақ мерзімді «Қазақстан – 2030» стратегиясында халық денсаулығын сақтауды басты бағдар ретінде қарастырған. Яғни, мемлекетттің бірінші кезектегі атқаратын шараларының бірі халық денсаулығын нығайту.

Адамның ақыл – ойын, денсаулығын, қабілетін дамыту мәселелеріне тікелей қатысы бар маңызды еңбектерінде шығыстың әйгілі ойшыл – ғалымы Әл – Фараби: «Жас жеткіншектеріңізді көрсетіңіз, мен сіздердің болашақтарыңызды айтып берейін», – деген екен. Бүгінде жер шары халықтарының назары ХХІ ғасырдың мәселесіне айналған ЖИТС (иммунитет жетіспеушілік синдромы) дертіне ауа бастауда, қазірдің өзінде ондаған мың адамдардың өмірін жойған осы бір қатерлі ауру жайында жұмыр жердің түкпір - түкпірінде күн сайын хабар бермей отырған бірде - бір газет, журнал, теледидар немесе радио торабы жоқ. Бұл дерттің қара бұлты бүкіл жер шарын басып келеді. Жеті жұттың біреуі – обаға татитын бұл аурумен күресуде қоғам болып жұмылу керек. «Әрбір жаманшылықтың жағасында тұрып, адамның адамдығын бұзатын жаманшылықтан бойын жинақтау, бұл адамға нұр болады» деп Абай атамыз айтқандай осы дерт аясында қозғалатын сөз сарасын «ЖИТС-21 ғасыр дерті» деп алып отырмыз. Қазіргі уақытта көптеген аурулардың алдын ала егілетін вакциналары бар, емі бар.

Ал ЖИТС ауруының қауіптілігі – оның емінің табылмай отырғанында. Бұл дүние жүзінің халқын алаңдатып отырған ғаламдық мәселе. Сондықтан осы аурудың алғашқы және негізгі белгілері, одан сақтану жолдары, аурудың алдын - алу және емдеу тәсілдерін хабардар болғанымыз жөн. Егер әрбір адам осы ауру туралы жан-жақты білсе, мұндай дерттің алдын алуға болады. Тереңге бойлай, осы аурудың тарихына үңілер болсақ, ең алғаш ЖИТС дерті Африкада пайда болған. «Құлақ естігенді, көз көреді»-деген. Көп күттірген жоқ, Қазақстанда алғаш сырқат 1987 жылы анықталды. Елімізде бүгінгі күнге дейін Ақтөбе облысында 200-ге жуық адам ЖИТС вирусын жұқтырған. Қарағанды, Оңтүстік Қазақстан, Алматы және Ақмола облыстарында бұл көрсеткіш екі еселенген. ЖИТС-пен ауру-өлім жазасына кесілгенмен бірдей. Себебі дүние жүзінде осы уақытқа дейін әлі оны толық жазатын емжоқ. Бұл дерт тіпті менмін деген мықтыларды аяғынан жығып, талайлардың өміріне нүкте қоюда.

Денсаулық - бақыттың тең жартысы. Ал бақыт - адамның өмір қызығы мен қуанышына, рахатына қанағаттану дәрежесін танытатын этикалық ұғым. Бақыттың негізінде адамның өмірі мағыналы және нәтижелі болған кездегі өз болмысына деген ризашылық сезімінің қалыптасуы жатыр. Арман сияқты Бақыт та мұраттың тылсымдық-эмоциялық көрінісі болып табылады. Шіркін-ай, денің сау болып, ата-анаңның, туған-туыстарыңның, сүйікті достарыңның, әріптестеріңнің жанында күліп-ойнап жүргенге не жетсін?!

Жұмыр жерді мекендеген халықтың сонау, ерте заманнан бері айтылып, ғасырлар бойы сұрыпталып келген інжу - маржандай асыл да, даналы сөздері бар. Осынау ғибратты сөздер адамзат баласының денсаулығына зиянды әрекеттерді де жан - жақты қамтыған. Медицинада сөз құдіретінің шарапатына өлшеу жоқ. Азабын арқалатып діңкесіне тиген жаман әдеттен құтыла алмай, амалсыз көніп, медет, көмек тілеп алдына келген науқасқа дәрігердің тауып айтқан бір жылы сөзі тамаша қуат береді.

ЖИТС адамзат алдында тұрған жаңа және қиын мәселе ол тек медициналық қана емес, әлеуметтік мәселесі болып табылады. Н. Ә. Назарбаевтың «Қазақстан - 2030» стратегиялық бағдарламасының 4 басылымында барша жастарды салауатты өмір салтына шақырды.

«Жақсыдан үйрен, жаманнан жирен» деп халқымыз бекер айтпаған.Жақсыны көріп, тыңдап, соған ұқсау керек. Жаманды көріп, зардабын түсініп, бойыңды аулақ ұстау білімділіктің, көрегендіктің белгісі.Өсер елдің баласына лайық салмақты, сабырлы, білімді, жат қылықтан аулақ, елдің ертеңгі азаматы болып өсе беріңіздер!

Қорыта айтқанда әр адам аурудың алдын алу үшін ауырмай тұрып, ауырмайтын жол іздеу керек. Салауатты өмір салтын ұстану, жеке бастың тазалығын сақтау арқылы айналасындағыларға дерттің алдын алуға мүмкіндік жасайды. ХХІ -ғасыр даму ғасыры. Адамға денсаулық 1-ақ рет беріледі. Ол өзінен-өзі жақсармайды. Оны үнемі күте білу керек. Ол үшін адами санаға «денсаулық», «әдемілік» ұғымдарын сіңіре білу керек.

*Эпидемиология және гигиена кафедрасының оқытушылары*

*М.Т. Адилова, Л.Б. Умбетьярова*